Burjassot acull la presentació de la València Colpbol Cup 2019
2025-07-24

Dimarts que ve 15 de gener, a les 18 hores, el Saló d’actes de la Casa de Cultura de Burjassot acollirà l’acte de presentació de la “València Colpbol Cup 2019”, esdeveniment esportiu que se celebrarà a València i Burjassot el mes de juny i que, en 2017, va rebre el primer premi en la categoria “Desenvolupament de l’Esforç – Promoció de Valors” per part de la Fundació Trinidad Alfonso.

Des del dia 21 al 23 de juny de 2019, els millors equips de Colpbol d’Espanya es donaran cita a València i Burjassot, seus del campionat, per a practicar aquest esport col·lectiu, mixt i inclusiu i competir en la segona edició del torneig a nivell nacional.

L’acte de presentació del dia 15 comptarà amb la presència i intervenció del director general d’Esports de la Generalitat Valenciana, Josep Miquel Moya, de l’alcalde de Burjassot, Rafa García, del regidor d’Esports de l’Ajuntament de Burjassot, Manuel Pérez Menero, de la regidora d’Esports de l’Ajuntament de València, Maite Girau i de Juanjo Bendicho, creador d’aquesta modalitat esportiva i director tècnic de l’esdeveniment.

Així mateix, en l’acte es presentarà el vídeo oficial de la València Colpbol Cup 2018, edició que va proclamar als equips campions d’Espanya d’aquesta disciplina esportiva d’origen valencià de la passada temporada.